Xita qliel mal-kosta tal-lvant tal-Awstralja wasslet biex intfew terz tan-nirien fil-foresti fir-reġjun. Ix-xita li nieżla fl-istat ta' New South Wales tfiet 20 minn madwar 60 nar fl-istat. L-awtoritajiet laqgħu x-xita iżda wissew dwar għargħar f'Sydney u bliet oħra mal-kosta. Skont l-Uffiċċju Meteoroloġiku, dawn l-inħawi diġà esperjenzaw l-istess ammont ta' xita li ssoltu tagħmel f'sena. L-ikbar belt fl-Awstralja, Sydney, irreġistrat l-aktar jum imxarrab fi 15-il xahar, u kienu bosta r-residenti li ħadu pjaċir bix-xita minkejja l-inkonvenjent. Partijiet kbar minn New South Wales esperjenzaw nixfa kbira fl-aħħar 3 snin, u l-kundizzjonijiet tat-temp bħalissa kkalmaw ftit min-nirien qattiela li kien hemm fl-aħħar xhur.